**Anexă la HCL nr. \_\_\_\_\_\_\_\_/2025**

**STATUTUL**

**ASOCIAȚIEI DE DEZVOLTARE INTERCOMUNITARĂ**

**„POTSA JÓZSEF”**

**CAPITOLUL I**

**MEMBRII ASOCIAȚIEI**

**Art. 1.** Membrii Asociației de Dezvoltare Intercomunitară „POTSA JÓZSEF” sunt următoarele unități administrativ-teritoriale:

1. **Judeţul Covasna**, prin Consiliul Județean Covasna, cu sediul în municipiul Sfântu Gheorghe, Piaţa Libertăţii nr. 4, Cod fiscal 4201988,

2. **Municipiul Sfântu Gheorghe**, prin Consiliul Local al Municipiului Sfântu Gheorghe, cu sediul în municipiul Sfântu Gheorghe, str. 1 Decembrie 1918 nr. 2, cod fiscal 4404605,

denumite colectiv **„Asociaţii**” şi individual **„Asociatul**”,

Ne exprimăm voința de a coopera și de a ne asocia, potrivit prevederilor Ordonanței de urgenţă a Guvernului nr. 57/2019 privind Codul administrativ, cu modificările şi completările ulterioare și ale Ordonanței Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările şi completările ulterioare, în cadrul Asociației de Dezvoltare Intercomunitară „POTSA JÓZSEF”, denumită în continuare „**Asociaţia**”,

**CAPITOLUL II**

**DENUMIREA, DURATA, SEDIUL ȘI BAZA LEGALĂ A ASOCIAŢIEI**

**Art. 2.** Denumirea Asociaţiei este **ASOCIAŢIA DE DEZVOLTARE INTERCOMUNITARĂ ”POTSA JÓZSEF”** (denumită în continuare “Asociația”) conform dovezii disponibilității denumirii nr. 226091 din 19.11.2025, eliberată de Ministerul Justiţiei. Asociaţia va avea ştampilă şi însemne proprii.

**Art. 3.** Asociația este persoană juridică de drept privat și de utilitate publică, cu caracter neguvernamental, autonom și apolitic, constituită și organizată în temeiul Ordonanței de urgență al Guvernului nr. 57/2019 privind Codul administrativ, cu modificările și completările ulterioare, precum și ale Ordonanței Guvernului nr. 26/2000 cu privire la asociaţii şi fundaţii, aprobată cu modificări şi completări prin Legea nr. 246/2005, cu modificările şi completările ulterioare.

**Art. 4.** Asociația este organizată și funcționează în conformitate cu legile române și cu prezentul statut.

**Art. 5.** Asociaţia este constituită pe o durată nedeterminată, începând cu data înscrierii sale în Registrul asociaţiilor şi fundaţiilor, aflat la grefa Judecătoriei Sfântu Gheorghe.

**Art. 6.** Sediul Asociației este în str. Kossuth Lajos nr. 1A, municipiul Sfântu Gheorghe, județul Covasna.

**CAPITOLUL III**

**SCOPUL ŞI OBIECTIVELE ASOCIAŢIEI**

**Art. 7. Scopul asociației**

Scopul Asociației îl constituie sprijinirea dezvoltării comunităților locale din județul Covasna, modernizarea și eficientizarea serviciilor publice, precum și îmbunătățirea calității vieții cetățenilor prin facilitarea creșterii absorbției fondurilor nerambursabile de către unitățile administrativ-teritoriale membre și instituțiile publice subordonate acestora în domenii relevante precum dezvoltare durabilă, economie, infrastructură, educație, cultură, cercetare, știință, sănătate, tineret, social, mediu, eficiență energetică și digitalizare, având la bază principiul eficienței, eficacității și economicității.

**Art. 8. Obiectivele asociației:**

1. Pentru atingerea scopului său, Asociația urmărește realizarea următoarelor obiective:
2. sprijinirea dezvoltării comunităților locale din județul Covasna, precum și a modernizării și eficientizării serviciilor publice;
3. elaborarea de politici publice locale de dezvoltare, precum facilitarea implementării celor mai bune practici în dezvoltarea durabilă, incluzivă și integrată în județul Covasna;
4. monitorizarea și analizarea permanentă a programelor naționale, europene și internaționale și stabilirea unor priorități și căi de acțiune pentru atingerea acestora;
5. identificarea programelor de finanțare, precum și organizarea de activități de informare detaliată cu privire la sursele de finanțare posibile și la condițiile specifice de accesare a acestora;
6. acordarea de consultanță unităților administrativ-teritoriale membre și instituțiilor publice subordonate acestora în vederea accesării fondurilor naționale, europene și internaționale;
7. acordarea de consultanță în elaborarea completă a dosarelor de aplicare, incluzând cereri de finanțare, planuri de afaceri, bugete, documentații tehnice și administrative, alte documente-suport în conformitate cu cerințele autorităților finanțatoare, răspunsuri la clarificări, completări sau modificări ale documentației;
8. furnizarea de suport în implementarea proiectelor prin acordare de asistență în derularea tuturor activităților asumate prin proiecte, în desfășurarea procedurilor de achiziție publică, precum și în activitățile de raportare și de monitorizare a proiectelor;
9. acordarea de asistență în verificarea conformității și legalității cheltuielilor efectuate în cadrul proiectelor;
10. proiectarea și urmărirea indicatorilor de performanță aferenți proiectelor;
11. susținerea educației financiare și administrative în rândul actorilor interesați de accesare a fondurilor nerambursabile;
12. promovarea dezvoltării capacității instituționale a beneficiarilor;
13. sprijinirea procesului de digitalizare a administrației publice locale și a procedurilor aferente aplicării și implementării proiectelor;
14. realizarea de studii de fezabilitate, analize cost-beneficiu, strategii, planuri de acțiune, metode și procedee pentru realizarea programelor, prognoze de dezvoltare economico-socială și alte documente suport pentru dezvoltare locală;
15. accesarea de fonduri nerambursabile în domenii relevante precum dezvoltare durabilă, economie, infrastructură, educație, cultură, cercetare, știință, sănătate, tineret, social, mediu, eficiență energetică și digitalizare;
16. menținerea unui dialog constant cu autoritățile de management, organismele intermediare și alte instituții relevante;
17. realizarea de parteneriate cu entități juridice publice și private în scopul atingerii obiectivelor asociației;
18. facilitarea dezvoltării de proiecte comune și parteneriate între unitățile administrativ-teritoriale din județul Covasna, instituțiile publice subordonate unităților administrativ-teritoriale din județul Covasna și asociațiile de dezvoltare intercomunitară la care acestea sunt membri, susținând astfel abordări integrate și sinergice în gestionarea nevoilor comunităților locale;
19. participarea activă la inițiative locale, regionale, naționale și internaționale, în calitate de partener, expert sau beneficiar;
20. crearea unei rețele de experți, consultanți și organizații partenere în vederea schimbului de experiență și cooperării naționale și internaționale;
21. oferirea de sprijin entităților publice de interes județean și/sau local, în condițiile legii, în vederea accesării de fonduri nerambursabile;
22. organizarea și furnizarea de activități de instruire, perfecționare și formare profesională pentru actorii interesați;
23. organizarea de activități, evenimente de informare și promovare, cursuri, workshopuri, ateliere, conferințe, seminarii, dezbateri, sesiuni de formare sau networking și ateliere tematice;
24. editarea de cărţi, reviste, broşuri, pliante, bannere publicitate şi alte articole promoţionale, precum şi organizarea de acţiuni de promovare a scopului şi obiectului de activitate al Asociaţiei.
25. Dacă asociaţia, prin natura scopului sau obiectivelor propuse, urmează să desfăşoare activităţi pentru care, potrivit legii, sunt necesare autorizaţii administrative prealabile, aceste activităţi nu vor putea fi iniţiate, sub sancţiunea dizolvării pe cale judecătorească, decât după obţinerea autorizaţiilor respective.

**CAPITOLUL IV**

**PATRIMONIUL ASOCIAŢIEI**

**Art. 9.** (1) Patrimoniul asociației este compus din bunuri mobile și imobile şi resurse proprii, necesare acoperirii cheltuielilor de organizare şi funcționare şi desfăşurării activităţilor proprii.

(2) Patrimoniul iniţial al Asociaţiei este de 10.000 lei, constituit din contribuţia asociaţilor, în cuantum de 5.000 lei/membru.

**Art. 10.** Asociația se finanțează prin:

a) cotizații ale membrilor stabilite de către Adunarea generală;

b) dobânzile şi dividendele rezultate din plasarea sumelor disponibile, în condiţii legale;

c) dividendele societăţilor comerciale înfiinţate de asociaţie;

d) venituri realizate din activități economice directe, în condițiile legii;

e) donații, sponsorizări sau legate;

f) alte venituri prevăzute de lege.

**Art. 11.** (1) Asociaţia are un buget propriu de venituri și cheltuieli. Situațiile financiare se întocmesc şi se publică în conformitate cu legislaţia în vigoare.

(2) Asociația poate înființa societăți comerciale. Dividendele obținute de Asociație din activitățile acestor societăți comerciale, dacă nu se reinvestesc în aceleași societăți comerciale se investesc obligatoriu pentru realizarea scopului și obiectivelor Asociației.

**CAPITOLUL V**

**ASOCIAŢII**

**Art. 12.** Membrii fondatori ai Asociației sunt unitățile administrativ-teritoriale semnatare ale prezentului statut.

**Art. 13.** Poate deveni membru al Asociației, orice unitate administrativ-teritorială care este de acord cu scopul și obiectivele propuse, pe care le însușește și sprijină realizarea în orice mod și plătește taxa de înscriere.

**Art. 14.** (1) Reprezentanții membrilor Asociației se numesc de către primarul unității administrativ-teritoriale sau de către președintele consiliului județean, după caz, prin dispoziție, care va fi transmisă, în copie, preşedintelui Asociaţiei în termen de 3 (trei) zile lucrătoare de la data emiterii acesteia.

(2) Pierderea calității de reprezentant al unității administrativ-teritoriale membre, atrage după sine pierderea calității de reprezentant în Adunarea generală.

**Art. 15.** Asociaţii au următoarele drepturi:

a) să aleagă şi să fie aleşi în organele de conducere ale Asociaţiei, prin reprezentanţii lor în aceste organe;

b) să participe la luarea hotărârilor care privesc activitatea Asociaţiei;

c) să primească la cerere toate informaţiile disponibile care privesc activitatea Asociaţiei;

d) să prezinte propuneri și măsuri de rezolvare a problemelor specifice apărute în activitatea Asociației și să participe activ la acțiunile de remediere și soluționare a acestora;

e) să se adreseze instanțelor judecătorești competente în cazul în care o hotărâre a Adunării generale este contrară legii sau dispoziţiilor cuprinse în statut dacă nu a luat parte la Adunarea generală sau a votat împotrivă şi a cerut să se insereze aceasta în procesul-verbal de şedinţă, în termen de 15 zile de la data când a luat cunoştinţă despre hotărâre sau de la data când a avut loc şedinţa, după caz.

**Art. 16.** Asociaţii au următoarele obligații:

a) să respecte statutul şi hotărârile organelor de conducere ale Asociației;

b) să plătească cotizația anuală, plata urmând să se facă în termen de maxim 45 de zile de la data aprobării acesteia de către fiecare unitate administrativ-teritorială membru;

c) să promoveze şi să participe activ la acţiunile desfăşurate de Asociaţie;

d) să participe, prin reprezentanţii lor, la întâlnirile Adunării generale a Asociaţiei.

**Art. 17.** Aderarea la Asociaţie se face la cererea scrisă a împuternicitului unităţii administrativ-teritoriale, în temeiul hotărârii consiliului judeţean sau local prin care se aprobă aderarea unităţii administrativ-teritoriale respective la Asociaţie. Dobândirea calităţii de asociat se face după aprobarea cererii de aderare la Asociaţie de către Adunarea generală a Asociaţiei şi după plata taxei de înscriere.

**Art. 18.** (1) Pierderea calităţii de membru al Asociaţiei intervine în următoarele situaţii:

a) la cererea scrisă a membrului, în temeiul hotărârii consiliului județean sau consiliului local, după caz, adoptată în acest sens și a hotărârii Adunării generale;

b) prin excludere, în următoarele situații:

(i) neparticiparea la trei ședințe consecutive ale Adunării generale;

(ii) se dovedește că are interese contrare Asociației pe care nu le-a declarat.

(2) Excluderea asociaților se face la propunerea Consiliului director, prin hotărârea Adunării generale cu votul a 2/3 din membrii acesteia.

**CAPITOLUL VI**

**ORGANELE ASOCIAŢIEI**

1. **ADUNAREA GENERALĂ A ASOCIAŢIEI**

**Art. 19.** (1) Adunarea generală este organul de conducere al Asociaţiei, format din reprezentanţii tuturor unităţilor administrativ-teritoriale asociate, și anume:

- 3 reprezentanți ai județului Covasna;

- 2 reprezentanți ai municipiului Sfântu Gheorghe.

(2)Fiecare asociat va depune toate diligenţele pentru a-şi asigura reprezentarea permanentă în cadrul Adunării generale a Asociaţiei.

**Art. 20.** Atribuţiile Adunării generale a Asociaţiei sunt:

a) stabilirea strategiei şi a obiectivelor generale ale Asociaţiei;

b) acordarea descărcării de gestiune a membrilor Consiliului director pentru perioada încheiată pe baza raportului de activitate prezentat Adunării generale de Consiliul director;

c) aprobarea bugetului de venituri şi cheltuieli şi a bilanţului contabil;

d) alegerea şi revocarea membrilor Consiliului director;

e) alegerea şi revocarea Comisiei de cenzori şi stabilirea regulilor generale de organizare şi funcţionare a Comisiei de cenzori;

f) aprobarea organigramei, a politicii de personal a Asociației, a statului de funcții și a fondului de salarii;

g) aprobarea Regulamentului de organizare și funcționare a aparatului tehnic;

h) aprobarea contractelor ce vor fi încheiate de Asociaţie în nume propriu a căror valoare depăşeşte echivalentul în lei al sumei prevăzute de lege pentru achiziții directe;

i) modificarea statutului Asociaţiei;

j) înfiinţarea de filiale;

k) aprobarea schimbării sediului;

l) dizolvarea şi lichidarea Asociaţiei, precum şi stabilirea destinaţiei bunurilor rămase după lichidare;

m) aprobarea primirii de noi membri în Asociaţie, a retragerii şi excluderii unor membri din Asociaţie;

n) aprobarea cotizaţiei anuale, precum și a taxei de înscriere;

o) înființarea unui aparat tehnic, la propunerea Consiliului director;

p) aprobarea categoriilor de servicii oferite, condițiile de acordare și cuantumul acestora;

q) dobândirea sau înstrăinarea de bunuri imobile;

r) orice alte atribuţii prevăzute în lege sau în statut.

**Art. 21.** (1) Adunarea generală a Asociaţiei va fi convocată cel puțin o dată pe an sau ori de câte ori este necesar, în şedinţe ordinare sau extraordinare, la cererea preşedintelui Asociaţiei sau la cererea Consiliului director.

(2) Convocarea va fi transmisă prin scrisoare, fax sau e-mail cu cel puţin cinci zile calendaristice pentru şedinţele ordinare sau trei zile calendaristice pentru şedinţele extraordinare, înainte de data şedinţei, şi va cuprinde data, ora, locul, ordinea de zi ale şedinţei și modalitatea de desfăşurare a şedinţelor Adunării generale.

(3) Adunarea generală poate avea loc şi prin mijloace electronice de comunicare directă la distanţă.

(4) Ședințele Adunării generale sunt conduse de către președintele asociației, care va fi prezent la toate ședințele. În cazurile în care nu poate participa din motive obiective, președintele va fi înlocuit de către Vicepreședinte.

(5) Președintele și Vicepreședintele Adunării generale este și Președintele și Vicepreședintele Consiliului director.

(6) Hotărârile Adunării generale se semnează de către Președintele Asociației sau înlocuitorul acestuia și se consemnează într-un registru de hotărâri. Hotărârile Adunării generale pot fi semnate inclusiv cu semnătura electronică extinsă.

(7) Hotărârile adoptate de Adunarea generală sunt asimilate actelor administrative și intră sub incidența prevederilor legii contenciosului administrativ, în condițiile legii.

(8) Lucrările Adunării generale se consemnează în procese-verbale, înregistrate, semnate de reprezentanții membrilor Asociaţiei în Adunarea generală, prezenți, și de cel care l-a întocmit, putând fi semnate inclusiv cu semnătură electronică extinsă.

**Art. 22.** (1) Fiecare reprezentant al membrilor Asociaţiei are câte un vot egal în Adunarea generală. Dreptul de vot nu poate fi transmis.

(2) În cazul egalității de voturi, votul președintelui Adunării generale este decisiv.

(3) Pentru a fi valabile, hotărârile Adunării generale a Asociaţiei se adoptă în prezenţa a jumătate plus unu din numărul reprezentanților membrilor Asociaţiei şi cu majoritatea voturilor reprezentanților membrilor Asociaţiei prezenţi, cu excepția atribuțiilor prevăzute la art. 20 lit. m) și q), care se adoptă cu votul a cel puțin două treimi din numărul total al reprezentanților membrilor Asociaţiei. Dacă la prima convocare cvorumul nu este îndeplinit, Adunarea generală a Asociaţiei se convoacă pentru o dată ulterioară, care nu poate fi mai târziu de 10 zile calendaristice de la data stabilită pentru prima convocare, iar la a doua convocare Adunarea generală a Asociaţiei este valabil întrunită indiferent de numărul de reprezentanți ai membrilor Asociaţiei prezenţi, iar hotărârile se iau cu majoritatea voturilor reprezentanților membrilor Asociaţiei prezenţi.

(4) Hotărârile Adunării generale a Asociaţiei luate în exercitarea atribuţiilor prevăzute la art. 20 lit. i) - m) nu pot fi votate de reprezentanţii asociaţilor în Adunarea generală a Asociaţiei decât în baza unui mandat special, acordat expres, în prealabil, prin hotărâre a autorităţii deliberative a asociatului al cărui reprezentant este.

(5) Asociatul care, într-o anumită problemă supusă hotărârii Adunării generale, este interesat personal sau prin soţul sau, ascendenţii sau descendenţii săi, rudele în linie colaterală sau afinii săi până la gradul al patrulea inclusiv, nu va putea lua parte la deliberare şi nici la vot.

(6) Asociatul care încalcă dispoziţiile alin. (5) este răspunzător de daunele cauzate asociaţiei dacă fără votul sau nu s-ar fi putut obţine majoritatea cerută.

(7) Hotărârile luate de Adunarea generală în limitele legii şi ale statutului sunt obligatorii chiar şi pentru reprezentanții membrilor asociaţiei care nu au luat parte la Adunarea generală sau au votat împotrivă.

(8) Hotărârile Adunării generale, contrare legii sau dispoziţiilor cuprinse în statut, pot fi atacate în justiţie de către oricare dintre reprezentanții membrilor asociaţiei care nu au luat parte la Adunarea generală sau care au votat împotrivă şi au cerut să se insereze aceasta în procesul-verbal de şedinţă, în termen de 15 zile de la data când au luat cunoştinţă despre hotărâre sau de la data când a avut loc şedinţa, după caz.

**B. CONSILIUL DIRECTOR**

**Art. 23.** (1) Consiliul director este organul executiv de conducere a Asociaţiei, format din președintele, vicepreședintele asociației, 2 membri și un secretar cu drept de vot aleși din rândul reprezentanților membrilor Adunării generale a asociației cu un mandat de 4 ani.

(2) Președintele și Vicepreședintele Adunării generale sunt, Președintele și, respectiv, Vicepreședintele Consiliului director.

(3) Membrii Consiliului director sunt răspunzători pentru activitatea lor în conformitate cu legislația în vigoare.

(4) Mandatul membrilor Consiliului director încetează înainte de expirarea duratei pentru care au fost aleși, prin demisie, revocare, pierderea calității de membru al Asociației de către unitatea administrativ-teritorială și al calității de reprezentant al unității administrativ-teritoriale, expirarea sau încetarea mandatului de ales local, după caz, în autoritatea administrației publice locale ale unităților administrativ-teritoriale membre, sau deces.

**Art. 24.** Următoarele persoane sunt numite membri ai Consiliului director:

|  |  |
| --- | --- |
| **Președintele:** | XY, reprezentantul/a \_\_\_\_\_, CNP \_\_\_\_\_\_, născut/ă la data de \_\_\_, în \_\_\_\_\_, domiciliat/ă în \_\_\_\_\_\_\_ |
| **Vicepreședintele:** |  |
| **Membrii:** |  |
|  |  |
| **Secretar:** |  |

**Art. 25.** (1)Consiliul director asigură punerea în executare a hotărârilor Adunării generale şi exercită atribuţiile prevăzute de prezentul statut şi cele ce îi vor fi delegate de Adunarea generală.

(2) Consiliul director exercită următoarele atribuţii privind activitatea proprie a Asociaţiei:

a) prezintă Adunării generale raportul de activitate aferent perioadei anterioare, execuţia bugetului de venituri si cheltuieli, bilanţul contabil, proiectul bugetului de venituri şi cheltuieli pentru următorul exerciţiu financiar şi proiectul programelor Asociaţiei;

b) propune cuantumul cotizaţiei pentru anul următor, care se va include în proiectul de buget al Asociaţiei, supus spre aprobare Adunării generale;

c) convoacă Adunarea generală ori de câte ori este nevoie;

d) aprobă actele juridice ce vor fi încheiate de Asociaţie în nume propriu, cu excepţia contractelor a căror valoare depăşeşte echivalentul în lei al sumei prevăzute de lege pentru achiziții directe;

e) angajează personalul aparatului tehnic, cu respectarea politicii de personal aprobată de Adunarea generală şi ţinând cont de bugetul aprobat de aceasta;

f) în relaţia cu asociaţii, monitorizează plata cotizaţiei anuale de către aceştia la bugetul Asociaţiei şi decide măsurile care urmează să fie luate împotriva asociaţilor care nu şi-au achitat cotizaţia datorată în termenul prevăzut de prezentul statut;

g) aprobă un regulament intern de funcţionare;

h) propune Adunării generale înființarea unui aparat tehnic;

i) numește directorul executiv;

j) îndeplineşte orice alte atribuţii prevăzute în prezentul Statut sau stabilite de către Adunarea generală.

**Art. 26.** (1) Consiliul director se întruneşte în şedinţe ori de câte ori este necesar, la propunerea președintelui acestuia sau a cel puțin o treime dintre membrii săi.

(2) Ședințele Consiliului director sunt conduse de către președintele asociației, care va fi prezent la toate ședințele. În cazurile în care președintele nu poate participa din motive obiective, ședințele vor fi conduse de către Vicepreședinte.

(3) Şedinţele Consiliului director pot avea loc şi prin mijloace electronice de comunicare directă la distanţă, iar deciziile acestuia vor fi semnate de președintele Consiliului director, inclusiv cu semnătura electronică extinsă. Modalitatea de desfăşurare a şedinţelor va fi menţionată în convocator.

(4)Deciziile Consiliului director se iau în prezenţa şi cu votul a cel puţin jumătate plus unu dintre membrii Consiliului director.

(5) Lucrările Consiliului director se consemnează în procese-verbale, înregistrate, semnate de membrii acestuia și de cel care l-a întocmit. Procesele-verbale pot fi semnate inclusiv cu semnătură electronică extinsă.

**Art. 27.** Preşedintele Consiliului director are următoarele atribuţii principale:

A. asigură managementul financiar al Asociaţiei prin:

a) organizarea gestiunii mijloacelor materiale şi financiare ale asociaţiei;

b) întocmirea şi păstrarea evidenţelor contabile şi a registrelor Asociaţiei, specifice managementului financiar;

c) prezentarea, la solicitarea Consiliului director sau Comisiei de cenzori, a rapoartelor ori a documentelor necesare unor verificări financiar-contabile ale Asociaţiei;

B. asigură managementul de proprietate al Asociaţiei, şi anume:

a) monitorizează funcţionalitatea, integritatea şi condiţiile de utilizare a bunurilor deţinute de Asociaţie în folosință sau în exploatare, respectiv a bunurilor proprietate a Asociaţiei;

b) supraveghează execuţia lucrărilor de întreţinere şi de reparaţii curente şi participă la recepţia lor, consemnând finalizarea acestora şi verifică efectuarea plăţilor corespunzătoare stadiului lucrărilor contracte;

c) controlul, retribuirea, promovarea şi sancţionarea personalului angajat în structura organizaţională a Asociaţiei pentru derularea activităţilor proprii şi îndeplinirea obligaţiilor contractuale;

C. asigură managementul activităţii Asociaţiei:

a) conduce lucrările Adunării generale și a Consiliului director, verifică respectarea şi îndeplinirea hotărârilor adoptate de Adunarea generală şi deciziilor Consiliului director;

b) organizează, conduce şi controlează activitatea aparatului propriu al Asociaţiei şi adoptă măsuri corespunzătoare pentru îndeplinirea sarcinilor acestora;

c) angajează personalul necesar funcţionării aparatului şi serviciilor proprii ale asociaţiei, prin contract individual de muncă, cu respectarea legislaţiei în vigoare;

d) elaborează un regulament de organizare și funcționare și un regulament intern de funcţionare;

e) reprezintă Asociaţia în încheierea şi derularea contractelor şi îşi asumă drepturi şi obligaţii în numele Asociaţiei;

f) reprezintă Asociaţia în relaţiile cu terţii, persoane fizice şi juridice, din ţară şi străinătate, cu autorităţile, inclusiv în acţiunile judecătoreşti iniţiate de Asociaţie împotriva unui terţ ori a membrilor asociaţiei care nu şi-au îndeplinit obligaţiile statutare faţă de Asociaţie, sau în procesele iniţiate de unul dintre membrii, care contestă o decizie a Asociaţiei;

g) convoacă Adunarea generală și Consiliul director ori de câte ori este nevoie;

h) întocmeşte ordinea de zi a şedinţei Adunării generale și a Consiliului director;

i) semnează contractele individuale de muncă ale personalul angajat, precum şi orice alte contracte încheiate de Asociaţie cu persoane fizice sau juridice;

**Art. 28.** (1) Pentru realizarea scopului şi obiectivelor sale, Adunarea generală va înființa un aparat tehnic propriu.

(2) Aparatul tehnic va fi condus de un director executiv numit de Consiliul director ca urmare a promovării concursului de ocupare a funcţiei. Directorul executiv are drept de semnătură în numele Asociaţiei în operaţiunile bancare şi de trezorerie, aprobă şi semnează documentele financiar-contabile legate de activitatea curentă a Asociaţiei, semnează în numele acesteia delegaţiile de reprezentare în faţa instanţelor judecătoreşti de orice grad şi poate reprezenta Asociaţia în relaţiile cu terţii. Membrii aparatului tehnic vor avea statut de salariaţi ai Asociaţiei.

(3) Aparatul tehnic va asigura următoarele activităţi pentru buna funcționare a asociației:

a) secretariat;

b) contabilitate;

c) consiliere juridică;

d) expertiză de specialitate necesară îndeplinirii scopului și obiectivelor Asociației.

(4) Numărul de personal se va stabili în aşa fel, încât aceştia să poată acoperi toate activităţile menţionate la alin. (3).

**C. COMISIA DE CENZORI**

**Art. 29.** (1) Controlul financiar intern al Asociaţiei este asigurat de o Comisie de Cenzori formată din 3 membri, desemnaţi de Adunarea generală sau aleşi din cadrul altor categorii de personal, pentru o perioadă de patru ani, cu posibilitatea prelungirii.

(2) Membrii Consiliului director nu pot fi cenzori. Cel puţin unul dintre cenzori trebuie să fie contabil autorizat sau expert contabil, în condiţiile legii.

(3) Comisia de Cenzori îşi poate elabora un regulament intern de funcţionare. Şedinţele Comisiei de Cenzori pot avea loc şi prin mijloace electronice de comunicare directă la distanţă, iar actele adoptate de Comisia de Cenzori pot fi semnate de membri inclusiv cu semnătură electronică extinsă.

(4) Comisia de Cenzori are următoarele atribuţii:

a) verifică, cel puţin o dată pe an, modul în care este administrat patrimoniul asociaţiei;

b) întocmeşte rapoarte şi le prezintă Adunării generale;

c) poate participa la şedinţele Consiliului director, fără drept de vot;

d) verifică execuţia bugetară, propunerile pentru proiectul bugetului de venituri şi cheltuieli pentru anul următor şi propunerile pentru rectificarea bugetului pentru anul în curs;

e) verifică gestiunea Asociației, stabilirea și încasarea cotelor de contribuţie la cheltuielile Asociaţiei;

f) verifică dacă registrele Asociaţiei îndeplinesc condiţiile legale necesare desfăşurării corespunzătoare a managementului financiar;

g) propune spre aprobare Adunării generale sau, după caz, Consiliului director programe, proiecte de programe cu măsuri necesare desfăşurării managementului financiar; propune recuperarea, în condiţiile legii, a pagubelor produse de personalul ce deserveşte Asociaţia sau de membri ai acesteia. Recomandă Consiliului director sesizarea instanţelor de urmărire penală, când constată săvârşirea unor infracţiuni prevăzute de legislaţia financiar-contabilă;

h) în cazul în care Adunarea generală hotărăşte ca managementul financiar al Asociaţiei să fie asigurat de persoane juridice, Comisia de Cenzori participă la negocierea contractelor respective, stabilind şi modalităţile de exercitare a atribuţiilor de control ale acesteia;

i) îndeplineşte orice alte atribuţii în condiţiile legii.

## **Art. 30.** În condiţiile legii şi în limita posibilităţilor Asociaţiei, membrii Comisiei de Cenzori au dreptul să fie plătiți pentru activitatea depusă în cadrul Asociaţiei.

**CAPITOLUL VII**

**DIZOLVAREA SI LICHIDAREA ASOCIAŢIEI**

**Art. 31.** Asociaţia se dizolvă:

1. de drept;

b) prin hotărârea instanţei judecătoreşti competente;

c) prin hotărârea Adunării generale.

**Art. 32**. (1) Asociaţia se dizolvă de drept prin:

a) realizarea sau imposibilitatea realizării scopului pentru care a fost constituită, dacă în termen de 3 (trei) luni de la constatarea unui astfel de fapt nu se produce schimbarea acestui scop;

b) imposibilitatea constituirii Adunării generale sau a Consiliului director în conformitate cu prezentul Statut, dacă această situaţie durează mai mult de un an de la data la care Adunarea generală sau, după caz, Consiliul director trebuia să se constituie;

c) reducerea numărului de asociaţi sub limita fixată de lege, dacă acesta nu a fost completat în termenul legal prevăzut în acest scop.

(2) Constatarea dizolvării se realizează prin hotărârea judecătoriei în a carei circumscripţie se afla sediul asociaţiei, la cererea oricărei persoane interesate.

**Art. 33**. Asociaţia se dizolvă, prin hotărâre judecătorească, la cererea Ministerului Public sau a oricărei alte persoane interesate când:

a) scopul sau activitatea sa au devenit ilicite sau contrare ordinii publice;

b) realizarea scopului său este urmărită prin mijloace ilicite sau contrare ordinii publice;

c) Asociaţia urmăreşte un alt scop decât acela pentru care s-a constituit;

d) Asociaţia a devenit insolvabilă;

e) în cazul prevăzut la art. 8 alin. (2).

**Art. 34**. Lichidarea Asociaţiei se va face în condiţiile prevăzute de legislaţia privind asociaţiile.

**Art. 35.** (1) În cazul dizolvării Asociaţiei, bunurile rămase în urma lichidării nu se pot transmite către persoane fizice; aceste bunuri pot fi transmise către persoane juridice de drept public cu scop identic sau asemănător, conform hotărârii Adunării generale sau a instanţei judecătoreşti competente; data transmiterii bunurilor este cea a întocmirii procesului-verbal de predare-primire, dacă prin acesta nu s-a stabilit o dată ulterioară.

1. În cazul în care asociaţia a fost dizolvată pentru motivele prevăzute la art. 33 lit. a)-c), bunurile rămase după lichidare vor fi preluate de către stat, prin Ministerul Finanţelor Publice, sau, după caz, de comuna sau oraşul în a cărui rază teritorială asociaţia îşi avea sediul, dacă aceasta din urmă era de interes local.

**Art. 36.** Asociaţia se poate dizolva şi prin hotărârea adunării generale. În termen de 15 zile de la data şedinţei de dizolvare, hotărârea adunării generale se depune la judecătoria în a cărei circumscripţie îşi are sediul, pentru a fi înscrisă în Registrul asociaţiilor şi fundaţiilor.

**Art. 37.** (1) După terminarea lichidării, lichidatorii trebuie să ceară radierea Asociaţiei din Registrul asociaţiilor şi fundaţiilor.

1. Asociaţia îşi încetează existenţa la data radierii ei din Registrul asociaţiilor şi fundaţiilor.

**CAPITOLUL VIII**

**DISPOZIŢII FINALE**

**Art. 38.** (1) Prezentul statut poate fi modificat doar prin acte adiţionale, aprobate cu respectarea condiţiilor de cvorum prevăzute la art. 22 alin. (4).

(2) Prezentul Statut este guvernat de legea română. În situaţia în care intervin modificări ale legislaţiei în domeniu, prezentul Statut va fi modificat în conformitate cu noile prevederi.

(3) Toate litigiile născute din sau în legătură cu acest Statut, inclusiv orice problemă privind interpretarea, validitatea sau încetarea acestuia, care nu pot fi rezolvate pe cale amiabilă, vor fi deduse spre soluţionare instanţelor judecătoreşti competente.

(4) Persoana împuternicită să desfăşoare procedura de dobândire a personalităţii juridice este domnul/doamna \_\_\_\_\_, \_\_\_\_\_\_\_.

Prezentul act s-a întocmit azi, \_\_\_\_\_\_\_\_\_\_\_ în \_\_\_\_\_\_\_\_\_\_\_ exemplare.

Semnăturile membrilor Asociației: